Minuti tal-Laqgħa Annwali Pubblika 2019 tal-Kunsill Lokali Ħaż-Żabbar Il-laqgħa annwali pubblika 2019 saret nhar it-Tnejn 17 ta' Diċembru, 2018. Il-laqgħa bdiet fis-5.15 ta' filgħaxija. Preżenti kienu s-Sindku s-Sur Marc Vella Bonnici u l-Kunsillieri s-Sur Joseph Vella, is-Sur Joseph Agius, is-Sur Brian Spiteri, is-Sur Joseph Buttigieg, is-Sur John J Pace, s-Sinjura Anna Calleja u s-Sur Roderick Vella. Il-Viċi Sindku, is-Sur Julian Paul Scicluna u s-Sur Joseph Bonnici kienu skużati. Preżenti fil-pubbliku kienu s-Sur Joseph Vella u s-Sinjorina Joan Barbara. Is-Sur John J Pace ipropona li ssir korrezzjoni fid-dsatax u l-għoxrin paragrafu u minflok il-kliem "Joseph Sinagra" jidħol il-kliem "Ġorg Sinagra". Fuq proposta tas-Sur John J Pace li ġiet issekondata mis-Sur Joseph Buttigieg, ġew approvati unanimament il-minuti tal-Laqgħa Annwali Pubblika 2018 kif emendati. Ġie ppreżentat ir-Rapport ta' Ħidma tas-Sena 2018 kif ukoll l-Estimi Annwali 2019 u l-Pjan ta' Attività għas-sena 2019. Is-Sur Joseph Agius qal illi fost affarijiet oħra il-Kunsill kien ta' dehra ġdida l-uffiċini tal-Kunsill. Sindku qal illi l-Kunsill kien iffirma ftehim li permezz tiegħu l-Kunsill ibbenefika minn €30,000 u ġew imħawwla diversi siġar u arbuxelli f'Ħaż-Żabbar. Is-Sur Joseph Vella irringrazzja l-Kunsill talli matul is-sena 2018 kien oġġezzjona għal-proġett propost fi Triq tal-Labour sabiex jinbena l-Mc Donalds b'parkeġġ ta' tmienja u għoxrin karozza. Is-Sur Joseph Vella qal illi d-diviżorji bejn il-pixxaturi fil-latrini tal-irġiel fi Ġnien il-Kunsill kienu għadhom ma sarux. Is-Sindku qal illi d-diviżorji kienu ġew ordnati u li kien ser jiċċekkja –il għaliex kienu għadhom ma twaħħlux. Is-Sur Joseph Vella qal illi tyres li kien irraporta li hemm fil-viċinanzi ta' Triq Bieb is-Sultan kienu baqaw ma tneħħewx u li l-fanali li kien talab kienu baqaw ma twaħħlux. Is-Sindku qal illi l-fanali kienu mistennija jeħlu fil-ġimgħat li ġejjin. Is-Sur Vella żied jgħid illi kienet twaħħlet it-tabella mal-Villa tal-isqof labini. Fil-5.35 ta' filgħaxija s-Sur Joseph Vella daħal għal-laqgħa. Is-Sinjorina Joan Barbara staqsiet jekk kienx ser jingħata wiċċ ġdid fl-isqaqien kollha li hemm fi Triq Ħas-Sajjied. Is-Sindku qal illi kienu ser isiru l-isqaqien kollha minbarra dawk privati. Is-Sur Joseph Vella talab li tissemma triq għas-Sur Karmenu Bonavia. Is-Sur Joseph Vella reġa semma li xi ħadd kien għolla ċ-ċint tal-għalqa li kien hemm maġenb Bieb is-Sultan. Is-Sur John J Pace qal illi iċ-ċint kienu għollewh b'ħames filati sabiex ma jintremix skart goff fl-għalqa. Is-Sur Joseph Vella talab sabiex isiru żewġ statwi, waħda fuq kull naħa ta' Bieb is-Sultan. Is-Sindku qal illi Bieb is-Sultan ma kienx jaqa` taħt ir-responsabillta tal-Kunsill u li ma kienx fil-konfini ta' Ħaż-Żabbar u għalhekk din it-talba għandha ssir lill-fondazzjoni Wirt Artna. Is-Sinjorina Joan Barbara semmiet il-ħtieġa li tiġi rranġata Triq ix-Xgħajra quddiem ir-residenza tagħha peress illi kien qed jidħlila l-ilma tax-xita. Is-Sindku qal illi l-manutenzjoni tat-toroq waqgħu taħt ir-responsabbilta` tal-Aġenzija tat-Toroq. Is-Sinjorina Barbara talbet sabiex titwaħħal bozza ġdida fil-viċinanzi tar-residenza tagħha fi Triq ix-Xgħajra peress illi t-triq kienet mudlama ħafna. Is-Sindku qal illi kienet ser issir talba għal bozza ġdida. Is-Sinjorina Barbara talbet li tiġi rranġata Pjazza San Ġakbu peress illi l-madum kien qed jinqala u kien ta' periklu u staqsiet jekk jistax isir xi ħaġa sabiex jinġabar l-ilma tax-xita fil-ġiebja li hemm taħt il-pjazza. Is-Sur Joseph Vella talab li titneħħa rampa perikoluża fuq il-bankina quddiem ir-residenza 'David' fi Triq Villabate. Is-Sur Vella staqsa jekk kienx inbeda x-xogħol ta' tisbiħ fil-Masġar taż-Żebbuġ u jekk il-Kunsill kellux kopja tal-pjanti ta' kif kien ġej il-Park propost. Is-Sindku qal illi l-Kunsill ma kellux kopja tal-pjanti iżda kien infurmat illi x-xogħol fil-park kien inbeda u li kien ser isir teatru grieg, soft areas, playing area, latrini pubbliċi u gabbani tal-ikel. Is-Sur Joseph Agius qal illi l-proġett ta' Misraħ San Nikola kien intlaqat tajjeb fost iż-Żabbarin u s-Sur Joseph Vella staqsa jekk kienx ser jiġi r-restawrat il-bini eżistenti li hemm fil-Misraħ. Is-Sindku wieġeb fin-negattiv u qal illi l-bini kien privat. Is-Sur Joseph Agius qal illi matul is-sena 2018 kienu ġew organizzati diversi clean ups fosthom f'Misraħ San Nikola u fil-Housing Estate iżda sfortunatament kien reġa ntefa l-iskart goff fihom. Is-Sur Agius qal illi kellu jsir clean up ukoll fil-Masġar taż-Żebbuġ iżda tħassar minħabba l-maltemp. Il-laqgħa spiċċat fil-5.50 ta' filgħaxija. Segretarju Eżekuttiv